Nish ad shoh ny ashoonyn daag y Chiarn dy phrowal Israel lioroo, (eer whilleen jeu as nagh row ayns ooilley caggaghyn Chanaan;\nDy voddagh sluight cloan Israel ve ynsit dy chaggey, yn chooid sloo nyn lheid as nagh row cliaghtit er ro?e;\nTa shen, queig chiarnyn jeh ny Philistinee, as ooilley ny Canaaniteyn, as ny Sidonianee, as ny Hiviteyn va cummal ayns slieau Lebanon, veih slieau Baal-hermon derrey hig oo gys Hamath.\nAs v'ad shoh dy phrowal Israel, jinnagh ad geaishtagh rish annaghyn y Chiarn, doardee eh da ny ayraghyn oc liorish laue Voses.\nAs ren cloan Israel cummal mastey ny Canaaniteyn, Hittiteyn, as ny Amoriteyn as ny Perizziteyn, as ny Hiviteyn, as ny Jebusiteyn:\nAs ghow ad ny inneenyn oc dy ve son mraane daue, as hug ad ny inneenyn oc hene da ny mec ocsyn, as hirveish ad ny Jeeghyn oc.\nAs ren cloan Israel olk ayns shilley'n Chiarn as yarrood ad yn Chiarn nyn Yee, as hirveish ad Baalim as Ashtaroth.\nShen-y-fa va corree yn Chiarn er ny ghreinnaghey noi Israel, as chreck eh ad gys laue Chushan-rishathaim ree Mesopotamia: as ren cloan Israel shirveish Chushan-rishathaim hoght bleeaney.\nAs tra ren cloan Israel gaccan gys y Chiarn, hrog y Chiarn seose fendeilagh da cloan Israel, ren ad y livrey, eer Othniel mac Kenaz, braar saa Caleb.\nAs haink Spyrryd y Chiarn er, as ren eh briwnys Israel, as hie eh magh dy chaggey; as ren y Chiarn livrey Chushan-rishathaim ree Mesopotamia gys e laue; as va e laue er ny niartaghey noi Chushan-rishathaim.\nAs va shee ec y cheer da-eed ble&iuml;n: as hooar Othniel mac Kenaz baase.\nAs ren cloan Israel olk reesht ayns shilley'n Chiarn: as ren y Chiarn Eglon ree Voab y niartaghey noi Israel er-yn-oyr dy row ad er n'yannoo olk ayns shilley'n chiarn.\nAs ren eh chaglym huggey cloan Ammon as Amalek, as hie eh as woaill eh Israel as ghow eh ard-valley ny biljyn-palm.\nMyr shen ren cloan Israel shirveish Eglon ree Voab hoght bleeaney jeig.\nAgh tra ren cloan Israel accan gys y Chiarn, hrog y Chiarn seose daue fendeilagh, Ehud mac Gera, Benjamite, dooinney kiuttagh: as leshyn hug cloan Israel gioot gys Eglon ree Voab.\nAgh hug Ehud lesh skynn-attey (dy ghaa foyr), cubit er lhiurid; as chiangle eh eh fo e eaddagh er e heu yesh.\nAs hug eh lesh yn gioot gys Eglon ree Voab: as va Eglon ny ghooinney feer roauyr.\nAs erreish da v'er jebbal v gioot, hug eh ersooyl yn vooinjer haink lesh y gioot.\nAgh ren eshyn eh hene chyndaa reesht veih ny quarreeyn liorish Gilgal, as dooyrt eh, Ta chaghteraght follit aym's hood's, O ree: quoi dooyrt, Bee dty host. As hie ooilley ny va ayns shen magh.\nAs haink Ehud huggey; as v'eh ny hoie ayns shamyr-souree, va echey da hene as dooyrt Ehud, Ta chaghteraght aym hood's veih Jee: as hass eh seose.\nAs hug Ehud magh e laue chiare, as ghow eh yn skynn-attey veih e lheayst yesh, as roie eh stiagh eh 'sy volg echey.\nAs hie yn hilt myrgeddin stiagh marish y vlod; dy row ad coodit lesh y vlennick myr shen nagh voddagh eh tayrn y daggar ass e volg; as haink yn trustyr magh.\nEisht chossyn Ehud magh trooid y phorch, as yeigh eh dorryssyn y chamyr er, as ghliass eh ad.\nErreish da ver n'gholl magh haink e harvaantyn; as tra honnick ad dy row dorryssyn y chamyr glasst, dooyrt ad, Shickyr t'eh coodaghey e chassyn [dy chadley] ayns e hamyr-souree.\nAs duirree ad derrey ghow ad yindys; as cur-my-ner, tra nagh doshil eh dorryssyn y chamyr, ghow ad ogher as doshil ad: as cur-my-ner, hooar ad nyn jiarn ny lhie marroo er y laare.\nAs chossyn Ehud roish choud's v'ad farkiagh, as v'eh er roshtyn harrish ny quarreeyn, as er chosney gys Seirath.\nAs haink eh gy-kione, tra v'eh er jeet dy heid eh trumpet er slieau Ephraim, as haink cloan Israel sheese marish veih'n clieau, as eshyn rhymboo.\nAs dooyrt eh roo, Eiyr-jee orrym's: son ta'n Chiarn er livrey ny Moabiteyn nyn noidyn gys nyn laue. As hie ad sheese geiyrt er, as hie ad harrish aaghyn Yordan ta leeideil gys Moab, as cha lhiggagh ad dooinney dy gholl harrish.\nAs varr ad jeh ny Moabiteyn ec y traa cheddin mysh jeih thousane dooinney ooilley deiney lajer as dunnal; as cha ren dooinney jeu scapail.\nMyr shen va Moab er ny choyrt fo chosh er y laa shen liorish laue Israel. As va shee ec y cheer kiare-feed ble&iuml;n.\nAs ny lurg-syn hrog Shamgar, mac Anath, varr jeh ny Philistinee shey cheead dooinney lesh lorg-immanagh: as ren eshyn myrgeddin livrey Israel.